טור מנוקד אבן העזר קסז
קטן פחות מבן תשע שנים אין ביאתו כלום. ומבן תשע שנים ואילך ביאתו ביאה וקונה ביבמתו.
ודוקא ביבמתו ביאתו ביאה, אבל באשה דעלמא לא.
לפיכך נשא אשה ולו אח, אשתו פטורה מן החליצה ומן היבום.

ואפילו ביבמתו אין ביאתו קונה בה קנין גמור אלא כמאמר.
לפיכך בן תשע שנים ויום אחד שבא על יבמתו קנאה, אבל אינו יכול לפוטרה בגט עד שיגדיל ויבוא עליה אחר כך.

ואם לא בא עליה אחר כך ובא להוציאה, צריכה גט וחליצה.
ואם בא עליה כשהוא קטן ומת קודם שהגדיל, או מת אחר שהגדיל אבל לא בא עליה משהגדיל, ולו אח, חולצת ולא מתייבמת.
ואם משהגדיל נשא אשה אחרת ולא בא על יבמה משהגדיל ומת, שתיהן חולצות ולא מתיבמות.

קטן אינו חולץ עד שיגדיל ויבדקוהו שהביא שתי שערות אחר שהגדיל. אבל אם היו לו שערות קודם שהגדיל, אינו נחשב גדול על ידם לא אם כן יביא אחרות אחר שהגדיל. ומכל מקום אם מוצאין לו שתי שערות אחר שהגדיל לא חיישינן שמא היו לו קודם לכן.

קטנה מבת שלוש שנים ויום אחד, ביאתה ביאה לכל דבר, ואם בא עליה יבם קנאה קנין גמור שיכול להוציאה בגט, אבל אינה חולצת עד שתגדיל ויבדקוה אם הביאה שתי שערות.

יבם קטן שבא על יבמה קטנה, יגדלו זה עם זה.

היבמה שנתייבמה ובא להוציאה ואמר שעדיין לא בעל וצריכה חליצה, והיא אומרת שנבעלה ודי לה בגט, בתוך שלושים יום נאמן וצריכה חליצה, וכיון שהיא אומרת שבעל ולפי דבריה צריכה גט, אין די לה בחליצה, ומבקשין אותו שיתן גט אבל אין כופין אותו.
ואם היא אומרת 'לא נבעלתי' והוא אומר שבעל - נאמנת וכופין אותו לבעול או לחלוץ.
ואם גט יוצא מתחת ידה והוא אומר שבעל קודם הגט ודיה בגט, והיא אומרת שלא בעל עדיין והשתא אי אפשר לו לבעול כיון שלפי דבריה פסלה עליו בגט קודם שבעל, כופין אותו לחלוץ.
ואם אחר שלושים יום אומר 'לא בעלתי' וצריכה חליצה והיא אומרת 'נבעלתי' - נאמנת ודיה בגט.
ואם היא אומרת 'לא נבעלתי' והוא אומר שבעל - נאמן ואין כופין אותו לחלוץ, ומכל מקום היא שויתה עצמה חתיכה דאיסורא להצטרך חליצה, ומבקשין אותו שיחלוץ לה.
ואפילו אם חזר והודה לדבריה שלא בעל ודי לה בחליצה - אין שומעין לו וצריכה גט וחליצה.
ואפילו אם יש לה גט ממנו והוא אומר שנתנו לה קודם שבעל - צריכה גט שני וחליצה.

ולענין איסור הצרה, לדעת ר"י אינו נאמן לאוסרה אפילו הוא והיא אומרים שלא בעל, אפילו תוך שלושים יום.
ולדעת אדוני אבי הרא"ש ז"ל, תוך שלושים יום אם הוא אומר שלא בעל, נאמן לאסור הצרה ואפילו אם היא אומרת שבעל, אבל לאחר שלושים יום אפילו אם שניהם אומרים שלא בעל אינם נאמנים לאוסרה.